Gandia veu reconeguda la seua excel·lència turística en la II Gala de premis organitzada per La 8 Mediterráneo TV
27 febrer 2025

## Gandia veu reconeguda la seua excel·lència turística en la II Gala de premis organitzada per La 8 Mediterráneo TV27 febrer 2025Última actualització: 27 febrer 2025

![](../gestion/img/39eefc1530bd9d4ce9b62bdf97d227339b1ba34214a060e4d29484dcf15f8e3a.jpg)  
  

El Palau Ducal de Gandia va acollir ahir la II Gala de premis Excel·lència Turística de la Comunitat Valenciana organitzada per La 8 Mediterráneo TV.  
Un acte on la ciutat de Gandia va veure reconeguda la seua aposta pel turisme de qualitat en rebre l'alcalde de Gandia, José Manuel Prieto, el premi a l'Excel·lència Turística a la Trajectòria de mans del director de La 8 Mediterráneo TV, Javier Blanco.  
L'esdeveniment, on es va reconéixer a empreses, associacions i institucions capdavanteres en els diversos sectors que conformen el teixit turístic de la Comunitat, va comptar amb la presència del secretari autonòmic de Turisme, José Manuel Camarero; la regidora delegada de Turisme de l'Ajuntament de Gandia, Balbina Sendra, així com altres representants polítics i del sector turístic de tota la Comunitat Valenciana.

L'alcalde de Gandia va ser l'encarregat de tancar aquesta segona edició de la Gala. En la seua intervenció, Prieto va destacar que el reconeixement suposa “_reconéixer el treball efectuat per Gandia i el llarg recorregut d'una ciutat que aposta des de fa dècades per l'excel·lència i la qualitat, juntament amb la sostenibilitat_”. L’alcalde va ressaltar la trajectòria que des de 1995 s'ha dut a terme en la nostra ciutat fins a convertir-la en un referent en tot el sector.

  
L’alcalde va remarcar que Gandia té una de les millors platges del Mediterrani; és la segona destinació de la Comunitat Valenciana amb més distintius SICTED; i que s’està treballant en la diversificació del model de turisme alhora que Gandia s’està consolidant com a destí turístic d’excel·lència els 365 dies de l’any.

“_Així som els gandians i gandianes: emprenedors, ambiciosos, pensant en alt i en gran amb els peus en terra i des del treball dur_”, va dir Prieto.

El primer edil també va insistir en el seu discurs en la necessitat de comptar amb una marca turística pròpia. Un reconeixement que compta amb tot el suport del sector i dels partits polítics representats en el consistori i que “_permetrà a Gandia continuar creixent com a destinació d'excel·lència i de referència, ens donarà singularitat i ens permetrà accedir a un major finançament que reforçarà les polítiques públiques en l'àmbit del turisme basades en la qualitat_”.